13.07.2016 Otteluraportti
Jalasjärvi – Manse PP 0-2
Ensimmäinen jakso kääntyi Manselle, kun kapteeni Mika Ilkko löi joukkueen molemmat juoksut.
Myös toinen jakso alkoi hyvin. Joni Aalto (kaksi) ja Tommi Malinen iskivät Keisarit 3-0-johtoon heti ensimmäisessä vuoroparissa. Jalasjärvi sai kavennuksen harhaheitolla, mutta toisessa vuoroparissa oli Topi Moision aika astua esiin.
Moisio löi pallon maisemiin 1+1 juoksun arvoisesti ja kiersi ykköspesisuransa ensimmäisen kunnarin.
Jalasjärven pari kavennusta jäivät kosmetiikaksi, Jukka Tuomisto löi Manse PP:n kuudennen juoksun, ja Juho Ammesmäki kaunisteli vielä kahdella kotiutuksellaan tamperelaisten toisen jakson voittonumerot 8-3.
Manse PP:n sisäpelin onnistumisesta kertoo myös tilannemäärä: Keisarit sai miehen kolmospesälle kaikkiaan 23 kertaa.
”Hyvä vierasvoitto. Molempia jaksoja hallittiin riittävästi. Toisella jaksolla kun lyötiin kahdeksan pinnaa, niin kyllähän sillä pitääkin jo tapella jaksovoitosta”, Mansen pelinjohtaja Mika Kulmala sanaili.
Vieraiden parhaana palkittiin Ilkko ja kakkospalkinnon pokkasi Ammesmäki.
Lisäksi täytyy mainita kaksi juoksua tuonut ja kärkkäreissään (7/7) sataprosenttisesti onnistunut Eetu Karhulahti. Myös yhden juoksun tuoneen Atte Hakalan (6/6) kärkilyöntiprosentti oli täysi sata.
Manse PP on nyt pelannut ykköspesiksen runkosarjasta kaksi kolmasosaa, ja joukkue on makeissa asemissa sarjan kärkikahinoissa.
Kolmen vierasottelun jatkeeksi Manse PP pääsee nauttimaan nyt kunnon kotiputkesta, kun se pelaa Kaupissa neljä seuraavaa ottelua. Ensimmäisenä vieraaksi tulee Pöytyä ensi viikon tiistaina.
”Edelleen pelissä on parantamista, mutta kyllä tästä on hyvä lähteä pelaamaan kotipelejä. Mukavampi kotona on aina pelata, ja nyt hoidettiin hyvin nämä kolme vieraspeliä, kun saatiin niistä täydet pinnat”, Kulmala sanoi.